Joachim Heinrich Campe

Joachim Heinrich Campe (født  29. juni 1746 i Deensen nær Holzminden i hertugdømmet Braunschweig, død 22. oktober 1818 i Braunschweig) var en tysk prest, språkforsker, pedagogisk forfatter og forlegger. Han var påvirket av opplysningstidens idealer. Ettertiden husker ham best for hans sterkt omarbeidede versjon av Daniel Defoes Robinson Crusoe: Robinson der Jüngere (1779-80).

Liv og virke
 Bakgrunn
Joachim Heinrich Campe ble født i Deensen i hertugdømmet Braunschweig. Han studerte teologi ved universitetet i Halle.

Prest
Han ble i 1773 feltprest og i 1776 prest i Potsdam, etter at han i et par år hadde vært huslærer for brødrene Wilhelm og Alexander Humboldt. 

Pedagog, forfatter
Sterkt grepet av Johann Bernhard Basedows tanker om en reform av oppdragelsen mottok han beredvillig en oppfordring til å komme til Dessau i 1776 for å bli lærer ved det derværende Filantropin. På grunn av uenighet med Basedow oppgav han denne virksomhet og opprettet i 1777 i Billwerder ved Hamburg en oppdragelsesanstalt som i 1783 ble flyttet til Trittau i Holsten. 

I 1786 overlot han anstalten til Ernst Christian Trapp og fulgte hertugen av Braunschweigs innbydelse til å omordne hertugdømmets skolevesen. Campe måtte imidlertid snart oppgi sine reformplaner på grunn av den motstand han møtte hos geistligheten og stenderne. Han overtok derpå en skolebokhandel og levde forøvrig som forfatter. Det er ved denne siste virksomhet at han har vunnet seg et navn. 

Campe var en stor barnevenn og besatt ikke ringe evne til populær fremstilling. Men hans tenkemåte var preget av åndløshet og nyttesyke; betegnende er hans uttalelse om at han satte oppfinneren av spinnerokken over Iliadens og Odysseens dikter. Derfor måtte den store anseelse han nøt hos sin samtid nødvendigvis tape seg da oplysningstidens idealer bleknet. 

Av hans tallrike pedagogiske arbeider er det bindsterke Revisions-værk (1785-91, oversatt til dansk 1799-1806 av Johan Werfel) det mest kjente. Her fremsatte hovedmennene for den filantropistiske skole sine pedagogiske anskuelser ved siden av John Lockes og Rousseaus klassiske skrifter om oppdragelsen. 

Mest kjent er Campe blitt ved sine 39 bind barne- og ungdomsskrifter, av hvilke Robinson Crusoe den Yngre siden sin fremkomst i 1779 har fått utallige opplag i Tyskland og i oversettelser er spredt over hele verden. Også hans Amerikas Opdagelse har holdt seg. 

I Danmark hadde Campe i sin tid et ansett navn; nesten alle hans pedagogiske arbeider utkom i dansk oversettelse, og hans lærebøker i religion og moral ble brukt i høyere skoler og ved privatundervisning, om enn under sterk motstand fra Nicolai Edinger Balle og andre menn av den gamle skole. På dette område var hans betydning imidlertid kun forbigående; men hans Robinson var stadig i lang tid fremover en av de mest leste barnebøker.

 Referanser 

 Kilder 
 Knud Grue-Sørensen, Opdragelsens Historie, bind 2, Gyldendal, 1976. ISBN 87-00-87851-0.
 Olaf Carlsen, Realistiske strømninger i den højere Skoles Undervisning, 2 bind, Levin & Munksgaards Forlag, 1930-1931.
 Olaf Carlsen, Realistiske og Humanistiske Brydninger i dansk Pædagogik i det 18. Aarhundrede i: Vor Ungdom, 1944-45.
 Olaf Carlsen, Rousseau og Danmark, Universitetsforlaget i Aarhus, 1953.
 Lötze, Joachim Heinrich Campe als Pädagog, Leipzig 1890.

Kategori:Tyske lingvister
Kategori:Tyske forleggere
Kategori:Tyske forfattere
Kategori:Tyske pedagoger‎
Kategori:Tyske lutherske prester
Kategori:Tyske frimurere
Kategori:Medlemmer av Illuminati
Kategori:Personer fra Landkreis Holzminden